Pøs

Pøs er det maritime uttrykk for det som på land kalles bøtte eller spann. En pøs kan brukes som øse, for eksempel ved lensing i småbåter og joller, men anvendes for øvrig overalt ombord på et skip hvor det er bruk for en bøtte.

 Opprinnelse 
Ordet pøs stammer fra det hollandske puts, og betegnet opprinnelig et spann med et tau festet på hanken. Midt på pøsens hank fantes et øye der tauverket var spleiset fast. På den måten var det mulig å kaste den overbord og deretter hale en fylt pøs med havvann innenbords. I treskipenes dager ble havvann brukt til stort sett alt som vann brukes til, da det ombord kun var en begrenset mengde ferskvann.

Kategori:Skipsterminologi